ི་འགྱུར༷་བའི་མཆོག་ཏུ་ལྷག༷་པ༷འི་བྱང་ཆུ༷བ་ཀྱི་སེམ༷ས་འབྱུང༷་ཞིང་སྐྱེ་སྟེ༵། དེའི་དུས་ན་དྲོད་རྟགས་ཆེན་པོ་གཡོ་བའི་སྐབས་ཏེ། ས་དང་པོའི་ཐོ༷བ་པ་དང༷་གཉིས་པ་དང་གསུམ་པ་བརྟ༷ན་པར་གྱུར་ལ༷་བཞི་པ་ནས་བདུན་པའི་བར་གྱིས་ཉེ༷་བ༷་ཡི༵ན་པས་ཆོས་བཞིས་ལུང་ཆེན་གསང་མཆོག་རྒྱལ་པོའི་དགོངས་དོན་བླ་ན་མེད་པའི་རྟོགས་པ་དམ་པ་ཉིད་འབྱུང་མ་རག་པ་སྟེ། དེ་ནི་དཔེར་ན་ཟླ་བ་ཚེས་བཞི༷་པ༷་ལྟ༷་བུ༷འི་ར༷ང་བཞི༷ན་དུ་སྣང༵་བ་ཡིན་ནོ། །འདིར་བཤད་པའི་རང་རིག་མངོན་སུམ་ནི། གསང་བ་སྒྱུ་འཕྲུལ་གྱི་རིང་ལུགས་ལྟར། བཤད་རྒྱུད་རྒྱ་མཚོ་ལས། རང་བྱུང་རང་སྣང་ཆོས་འདི་དག །གཉིས་མེད་རང་རིག་མ་སྐྱེས་པ། །གསལ་བར་མངོན་སུམ་ཐེ་ཚོམ་མེད། །རྟོགས་པ་ཀུན་གྱི་མཆོག་ཏུ་བཤད། །ཅེས་དང་། མན་ངག་ལྟ་བའི་ཕྲེང་བ་ལས། ཆོས་ཐམས་ཅད་ཡེ་ནས་སངས་རྒྱས་པར་གནས་པ་དེ་ཡང་། ལུང་དང་མན་ངག་དང་འགལ་བ་ཡང་མ་ཡིན་ལ། ལུང་དང་མན་ངག་གི་ཚིག་ཙམ་ལ་བརྟེན་པའང་མ་ཡིན་པར་རང་གི་རིག་པས་བློའི་གཏིང་དུ་ཡིད་ཆེས་པས་མངོན་སུམ་དུ་རྟོགས་པའོ། །ཞེས་གསུངས་པ་ལྟར་དམིགས་པ་ཟུང་ནས། རྣམ་གྲངས་རྣམ་པར་ཕྱེ་ན། ཐུགས་ཐིག་ལས། དབང་པོ་དྲུག་གི་ཆར་སྣང་ཡང་། །སྤྱན་ལ་མཆོག་ཏུ་བརྗོད་པ་ནི། །ཤེས་རབ་ཡུལ་ལ་དབྱེར་མེད་པས། །མངོན་སུམ་རྟོགས་པ་རྟོགས་པའི་མཆོག །རང་རིག་ཡེ་ཤེས་ཚོགས་གཅིག་པུ། །ཞེས་དང་། ལམ་རིམ་ལས། ཤེས་དང་སྤྱོད་ཡུལ་གཉིས་མེད་པས། །ཐམས་ཅད་མ་ལུས་གཅིག་པའི་ངང་། །མ་འདྲེས་ཡོངས་རྫོགས་གསལ་སྟོང་གཟུགས། །ལྟ་དང་བལྟ་བར་བྱར་མེད་པར། །ཕྱོགས་བཅུའི་ཞིང་ཁམས་ཐམས་ཅད་མཐོང་། །གང་དུའང་མ་མཐོང་སྤྱན་གྱི་མཆོག །ཁྱབ་གསལ་རང་བཞིན་གོ་བའི་སྒྲ། །ཐོས་པ་མེད་པར་ཐོས་པའི་ཕུལ། །དྭང་བས་ཚིམ་བྱེད་ཆོས་ཀྱི་དྲི། །སྣོམ་བྱེད་མེད་པར་ཚོར་བའི་ཤངས། །དོན་བཅུད་ཉམས་སུ་མྱོང་བའི་རོ། །མྱོང་བའི་བྱ་བྱེད་མེད་ཉིད་མྱོང་། །ཡང་དག་དོན་ལ་རེག་པ་ཉིད། །རེག་པ་ཀུན་དངོས་རེག་དང་བྲལ། །ཆོས་ཁམས་སྣ་ཚོགས་ཀུན་མཁྱེན་པ། །རང་རིག་རྒྱལ་པོར་རང་སྣང་བའོ། །དེ་བས་བདག་འཛིན་རང་གསལ་བ། །བདག་བཅས་བདག་དང་བྲལ་བའི་ཡིད། །དོན་དང་སེམས་ཅན་རྟོག་མེད་གསལ། །རང་བྱུང་ཡེ་ཤེས་ཐམས་ཅད་མཁྱེན། །ཞེས་གསུངས་ཏེ། དམ་པ་སྔ་མ་རྣམས་ཀྱིས་ཤེས་རབ་ཀྱི་ཚོགས་དྲུག་གི་ངེས་གསང་དམ་པའམ། ཚོགས་བརྒྱད་ཀྱི་ལྟ་བར་བཞེད་པ་ལྟར་བྱས་ནས་སྐབས་དོན་ལ་སྦྱར་ན་གཞུང་གི་གསང་བ་དང་འབྱོར་པར་འགྱུར་གྱི། དེ་མན་ཆད་ལ་གྲགས་པའི་རང་རིག་མངོན་སུམ་དང་མི་འདྲ་བར་ཤེས་དགོས་སོ། །འོན་ཀྱང་གྲུབ་ཐོབ་ཆེན་པོ་ཀུ་ཀུ་རཱ་ཛས། ངེས་དོན་མདོ་ལས་རྒྱུན་གྲོལ་ཡེ་ཤེས་བསྔགས། །འཕགས་པ་རིགས་པ་ཅན་གྱིས་དངོས་ལྟ་སྨད། །ཅེས་སོགས་གསུངས་པ་ལྟར། ངེས་དོན་གྱི་མདོ་དང་རྒྱུད་དོན་ཟབ་མོ་ཇི་བཞིན་དུ་གཟིགས་པའི་འཕགས་བོད་ཀྱི་མཁས་གྲུབ་སྔ་མ་རྣམས་ཀྱིས་ཚད་མའི་གསུང་གི་གསང་བ་བཞེད་ཚུལ་ཅུང་ཟད་མི་འདྲ་བ་རྣམས་ཀྱང་དགོངས་གཞི་ཉིད་མ་ནོར་བའི་དོན་དུ་གནས་པ་ལ་གཟུ་བོས་བློས་ངེས་པ་རྙེད་ན་མཐར་ཐུག་གི་དོན་དུ་སོ་སོ་རང་རིག་པའི་ཡེ་ཤེས་ལ་དགོངས་གནད་གཅིག་ཏུ་འབབ་པར་འགྱུར་རོ། །བརྒྱད་པ་ནི། རྟོག་ཆེན་དག་གི། ཞེས་པ་ནས། ལྟ་བུའི་རང་བཞིན་སྣང་། །ཞེས་པའི་བར་གྱིས་བསྟན་ཏེ། ས་བརྒྱད་པ་མཐར་ལམ་དང་པོར། དེ་ལྟར་འཇུག་པ་དང་མི་འགྱུར་བའི་རྒྱུ་ལ་བརྟེན་ནས་སྒོམ་ལམ་མཐར་ཕྱིན་པས། ཆོས་ཐམས་ཅད་རང་རིག་ཡུལ་དང་བྲལ་བས་རང་བྱུང་གི་ཡེ་ཤེས་སུ་གསལ་བའི་རྟོག༷་པ་ཆེན༷་པོ་དག༷་གི༷་ཏིང་ངེ་འཛིན་ཤར་བའི་གནས་སྐབ༷ས་དེའི་ཚེ་དག༷་ལ༵། ཆོས་ཇི་བཞིན་པ་གཉིས་སུ་མེད་པར་རང་རིག༷་པའི་ཏིང་ངེ་འཛིན་རང་གསལ་བར་སྒོམས་ཏེ་ཏིང་ངེ་འཛིན་བྱེ་བ་བརྒྱ་ལ་འཇུག་ཅིང་སོ་སོར་ཆོས་ཉན་པ་དང་མངོན་ཤེས་དང་རྫུ་འཕྲུལ་རྫོགས་པར་ལྡན་པ༷་ཡུལ་མེད་པར་མཆོག་ཏུ་ལྷག༷་པའི༷་བདག་ཉིད་ཆེན་པོ་རང་བྱུང་གི་ཡེ་ཤེས་ཡིན་པར་ཝལ་གྱིས་གསལ་ཏེ་རིག་པའི་ཆོ་འཕྲུལ་དུ་སྣང་བའི་བྱང་ཆུབ་ཀྱི་སེ༷མས་འབྱུང༷་ཞིང་སྐྱེ་སྟེ༵། ཐམས་ཅད་མཁྱེན་པའི་ཡེ་ཤེས་ཀྱི་མགོ་ཤར་བས་དེར་ནི་མཐར་ཕྱིན་པའི་རྟག༷ས་ཆེ༷ན་ད༷ང་པོ༷ར་ཉེ༷་བ༷ར་བསྙེན༵་ཏེ་ཐོག་མར་དོན་ལ་རྣལ་དུ་ཕེབས་པའི་ཡེ་ཤེས་ཉིད་དང་ལྡན་པ་ནི་དཔེར་ན་ཟླ་བ་ཚེས་ལྔ༷་པ༷་ལྟ༷་བུའི༷་ར༷ང་བཞི༷ན་དུ་སྣང༵་ཞིང་གསལ་བར་མཐོང་བ་ཡིན་ནོ། །དགུ་པ་ནི། གདེང་དུ་གྱུར་པའི། ཞེས་ནས། ཉིད་ན་གྲུབ་ཅེས་བྱ། །ཞེས་པའི་བར་གྱིས་བསྟན་ཏེ། ས་དགུ་པ་མཐར་ལམ་བར་པ་ལ་དེ་ལྟར་གོམས་པར་འབད་པས་རྟོག་ཆེན་རིག་པ་དག་པའི་རྒྱུ་ལ་བརྟེན་ནས་རྟོགས་པའི་ཏིང་ངེ་འཛིན་ཤིན་ཏུ་སྟོབས་དང་ལྡན་ཏེ་གདེ༷ང་ཅན་དུ༷་གྱུར༷་པའི༷་གནས་སྐབ༷ས་ཀྱི་ཚེ་དག༷་ལ༵། རང་རིག་པ་གཉིས་མེད་ཆེན་པོ་མཐའ་དག་བྲལ་བའི་དོན་ཉིད་དང་རྣམ་དབྱེར་མེད་པར་འབད་པ་མི་དགོས་ཏེ་ངང་གིས་མི་གཡོ་བར་གན༷ས་པ༷་མཆོག་ཏུ་ལྷག༷་པ༷འི་བྱང་ཆུབ་ཀྱི་སེམ༷ས་འབྱུང༷་བས་ཡོན་ཏན་དུ་མ་ལ་དབང་འབྱོར་བར་འགྱུར་ཏེ༵། དཔེར་ན་ཤི༷ན་ཏུ༷་གསལ་ཞིང་བརྟན༷་པའི༷་སྒྲོན༷་མ༷་ཉི་མས་མུན་པ་གཞ་ིབྲལ་དུ་བྱས་ཏེ་ཕྱོགས་ཀུན་ཏུ་གསལ་བ་ལྟ་བུ་དང༵་། ཟླ་བ་ཚེས་བརྒྱད༷་པ༷་ལྟ༷་བུ༷འི་ར༷ང་བཞི༷ན་དུ་གསལ་ཞིང་སྣང༵་བར་འགྱུར་བའི་མཐོང་བ་དག་པ་འབྱུང་སྟེ། ཐམས་ཅད་མཁྱེན་པའི་རང་བྱུང་གི་ཡེ་ཤེས་ཕྱེད་མངོན་དུ་བྱས་པའི་དཔེ་ཡིན་ནི་ཞེས་གསུངས། དེའི་དུས་ན་སྟོན་པ་ཀུན་གྱི་བཤེས་གཉེན་གྱིས་ཕྱག་བརྐྱང་ནས་མངོན་སུམ་དུ་ལུང་སྟོན་པའི་མཐའི་དྲོད་རྟག༷ས་རྣམས་ཡང་དག་པར་ཐོབ༷་པར་འགྱུར་ཏེ། དེ་ལྟར་ཐོག་པ་ཉིད༷་ན༷་ཡེ་ཤེས་ལྔ་ཉིད་སྐུར་སྨིན་ནས་ཆོས་ཉིད་མི་རྟོག་པའི་ངོ་བོར་ངེས་པར་གྲུབ༷་པ་ཡིན་ནོ་ཞེས༷་བྱའོ༵། །སྤྱིར་ས་བདུན་པ་རྣལ་འབྱོར་བཞི་པའི་ཁྱད་པར་དང་། བརྒྱད་པ་དགུ་པ་བཅུ་པ་རྣམས་རྣལ་འབྱོར་ལྔ་པའི་ཁྱད་པར་ཡིན་ཡང་། འགྲེལ་ཆེན་ལས། བདུན་པ་བརྒྱད་པ་དགུ་པ་རྣམས་རྣལ་འབྱོར་བཞི་པའི་ཁྱད་པར་དུ་གསུངས་པ་ལྟ་བུར་བཞུགས་པ་ནི། ལུང་སྟོན་པའི་རྟགས་ཀྱི་ངེས་ཚིག་དང་བསྟན་པར་མངོན་པས་ཐ་སྙད་དེ་ལྟར་བསྟན་ཀྱང་སྒོམ་ལམ་པ་དང་མཐར་ལམ་པ་ལུང་སྟོན་ཚུལ་གྱི་ཁྱད་པར་དབྱེ་ན་ས་བདུན་པ་ལུང་ཆེན་ཐོབ་པ་དང་། བརྒྱད་པ་ནས་རྩལ་ཆེན་རྫོགས་པའི་ཁྱད་པར་དུ་འགྱུར་བར་འགྲེལ་པའི་བབ་ཀྱིས་དངོས་དོན་དུ་གསལ་ལོ་སྙམ་མོ། །བཅུ་པ་ནི། ལས་སུ་རུང་བའི། ཞེས་པ་ནས། ངེས་པས་གྲུབ་ཆེན་ཡིན། །ཞེས་པའི་བར་གྱིས་བསྟན་ཏེ། ས་བཅུ་པ་མཐར་ལམ་ཐ་མལ་དེ་ལྟར་གདེང་དུ་གྱུར་ཏེ་ངང་གིས་མི་གཡོ་བར་གནས་པའི་རྒྱུ་ལས་བསྒོམ་མི་དགོས་པར་ཏིང་ངེ་འཛིན་ལ༷ས་སུ༷་རུང༷་སྟེ་གཉིས་མེད་ཙམ་མ་ཡིན་པར་ལྷུན་གྱིས་གྲུབ་པར་གཉིས་མེད་ཀྱི་ཐ་སྙད་ལས་གྲོལ་བར་རང་གསལ་བའི༷་གནས་སྐབ༷ས་དག༷་ཏུ་མཐར་ཕྱིན་པའི་ཚེ་ལ༵་དབྱིངས་དང་ཡེ་ཤེས་ཀྱང་ཚིག་གི་ཐ་སྙད་ཙམ་དུ་ཆུད་དེ་ཏིང་ངེ་འཛིན་དང་རིག་པ་ཡེ་ཤེས་ཀྱི་རྩལ་མ་འདྲེས་ལ་ཡོངས་སུ་རྫོགས་པར་རྟོགས་པས་དེ་ལས་སྐྱེད་དུ་བྱ་བ་མེད་པར་རྫོག༷ས་པ༷་མཆོག་ཏུ་ལྷག༷་པའི༷་བྱང་ཆུབ་ཀྱི་སེ༷མས་དམ་པ་མཐར་ཐུག་པ་འབྱུང༷་ཞིང་སྐྱེ་བ་སྟེ༵། དཔེར་ན་གཉེན་པོ༷་མེད༷་པའི༷་སྒྲོན༷་མ༷་མེ་ཆེན་པོ་རླུང་གིས་མ་བསྐྱོད་པའམ་དུས་མཐའི་མེས་ཐམས་ཅད་སྲེགས་ཏེ་མེར་སྣང་བ་དང༵་། ཚེས་བཅུ་དྲུག་ཆ༷་ལ༷་རྫོ༷གས་པའི་ཟླ་བ་ཉ་གང་བ༷་ལྟ༷་བུ༷ར་དེ་བས་སྐྱེད་དུ་བྱར་མེད་པའི་སྣང༵་ཞིང་གསལ་བར་མཐོང་བར་འགྱུར་རོ། །དེའི་དུས་ན་དྲོད་རྟགས་ཆེན་པོ་བདུད་དང་མི་མཐུན་པའི་ཕྱོགས་ཀྱིས་མི་འཕྲོགས་པར་ཡེ་ཤེས་མི་འགྱུར་ཏེ་བརྟན༷་པ༷ར་ངེ༷ས་པས༷་མཐར་ཕྱིན་པའི་འབྲས་བུ་གྲུབ༷་པ་ཆེན༷་པོ་ཡི༵ན་པས་ལམ་ཡོངས་སུ་རྫོགས་པ་ཞེས་བྱའོ། །གསུམ་པ་ནི། སེམས་ཉིད་ཡེ་ནས། ཞེས་པ་ནས། བགྲོས་པའོ། །ཞེས་པའི་བར་གྱིས་བསྟན་ཏེ། འོ་ན་གསང་སྔགས་ཐམས་ཅད་མཉམ་པ་ཉིད་ལ་སེམས་བཅུ་དཔེ་བཅུ་སྐབས་བཅུས་ཅི་ཞིག་བྱ་སྟེ་འོག་མ་དང་མི་འདྲ་འམ་ཞེ་ན། དེ་ལྟར་མིན་པར་འགྲོ་བའི་སེ༷མས་ཉི༷ད་ཡེ༷་ན༷ས་སང༷ས་རྒྱས༷་ཏེ་ཆོས་ཀྱི་སྐུའི་ངོ་བོ་ཡིན་ཡང་། དེ་ཉིད་ལ༵་རང་གི་ངོ་བོ་མ་རིག་པའི་རྟོག༷་པ་དང་བརྟགས་པ༷ས་བསྒྲིབ༷ས་པས༷་ལྗོན་ཤིང་དེ༷་རུ་མ༷་ཤེ༵ས་ཏེ་དོན་མ་མཐོང་བ་ཉིད་རྟོགས་པའི་ཐབས་དམ་པ་རིམ་པར་འཇུག་པའི་ཚུལ་གྱིས་རང་རིག་བྱང༷་ཆུབ༷་སེམས༷་ཀྱི༷་སྐབས་བཅུ་ཡི་སྒོ་ནས་ལྗོན༷་ཤི༷ང་མཆོག་ཉིད་བསྐྱེད་དེ་གོང་དུ་འཕེལ་བ་ལས༵། དེ་ལྟར་རྫོགས་ཤིང་མཐར་ཕྱིན་པས་བླ་ན༷་མེད༷་པའི་འབྲས༷་བུར༷་སྨིན༷་ཏེ་ལྷུན་གྱིས་གྲུབ་པ༷་ཡི༵ན་པས། དམན་པའི་ལུས་ཅན་ཁྱེད་ཅག་གིས་ཀྱང་། རྒྱལ་བའི་དགོངས་པ་བྱང་ཆུབ་སེམས་ཀྱི་ལྗོན་ཤིང་དེ་ཉིད་དུས་ཐམས་ཅད་དུ་སྒོམས་པར་གྱིས་ཤིག་པའོ། །དེ་བས་རྟོགས་པའི་ཡེ་ཤེས་ཉིད་འབབ་ཆུ་ལྟར་བར་མ་ཆད་པར་འཕེལ་བས་མཐར་ཕྱིན་པ་ཡིན་པའི་ཕྱིར། རྒྱུ་མཚན་དེས༷་ན༷་སྲིན་པོ་བློ་གྲོས་ཐབས་ལྡན་ལ་སོགས་པའི་གྲོ༷གས་པོ༷་ད༷མ་པ༷་དག༵ །ཅེས་བོས་ནས། ལྗོན་ཤིང་གི་མཚན་ཉིད་འཆད་པ་ནི། བདེ་བར་གཤེགས་པ་རྫོགས་པའི་སངས་རྒྱས་ད༷མ་པ༷་རྣ༷མས་ཀྱི༷་བྱང༷་ཆུབ༷་སེ༵མས་ཀྱི་ཤིང་བུ་ནི་དུས་གསུམ་ཀུན༷་ཏུ༷་ཡོན་ཏན་གྱི་རྒྱུན༷་དང༷་བཅས༷་ཏེ་དུས་བཞིའི་ཕྱོགས་རིས་ཀྱི་ཆར་མ་ཆད་པར་སྣང་བ༷་སྟེ༵། དེ་ལྟར་སྣང་བ་ཡང་སྐད་ཅིག་མའི་རྒྱུན༷་ལས་གྲོལ་ཏེ་ངོ་བོ་ངོས་གཟུང་མེད༷་པར་དམིགས་པའི་ཡུལ་ལས་འདས་པ་ནི་འཁྲུལ་སྣང་གཞི་དང་བཅས་པའི་འཇུག་པ་ཆད༷་དེ་དོན་མཆོག་ཏུ་གྱུར་པ༷་ད༷མ་པ༷་ཡི༵ན་ནོ། །དེ་ཡི་ཚིག་གི་ལྷག་མ་ནི། གལ་ཏེ་དེ་ལྟར་སྣང་བ་ལ་ངོ་བོ་སྐད་ཅིག་མའི་རྒྱུན་ལས་གྲོལ་ཀྱང་སྐབས་བཅུས་སྐད་ཅིག་མའི་རྒྱུན་ཆད་ན་མུ་སྟེགས་ཆད་པའི་ཕྱོགས་སུ་ལྟུང་བར་འགྱུར་བས་དམ་པ་མིན་པར་བསྟན་པའོ། །དེ་ལྟ་བུར་བྱང་ཆུབ་སེམས་ཀྱི་ངོ་བོའི་དོན་ལ་ལམ་པས་སྐད་ཅིག་མའི་རྒྱུན༷་དུ་འབད་དེ་གོམས་པ་ཉིད༷་ཀྱིས༷་ནི༷་གོང་ནས་གོང་དུ་བོགས་དང་ལྡན་པར་གྱུར་ཏེ་ངེ༷ས་པར་འབྲས་བུ་མཆོག་ཏུ་སྨིན༷་པ༵་ཡང་ག༷ང་བྱང་ཆུབ་སྙིང་པོ་ཉིད་དུ༷་ལམ་རྣལ་འབྱོར་ལྔ་དང་ས་བཅུས་རིམ་པར་སྨིན༷་པའི༷་ཡོན་ཏན་རྒྱ་མཚོའི་དཔག་བསམ་གྱི་ལྗོན་པ་ཉིད་ནི་སྐྱེད༷་ཤི༷ང་དེ༵་ཡི་ངོ་བོ་སྟེ་བྱང༷་ཆུབ༷་ད༷མ་པ༷་བླ་ན་མེད་པར་གྱུར་བའི་བྱང་ཆུབ་སེམས་ཀྱི་ལྗོན༷་པའི༷་ཤིང༵་བུ་མཆོག་ཏུ་རྒྱས་པས་འབྲས༷་བུ༷་དམ༷་པ༷་ཡང་དག་པར་རྫོགས་པའི་སངས་རྒྱས་ཉིད་དུ་སྨིན༷་ངེ༷ས་པར་གྱུར་པ༷འོ༵། །ཇི་ལྟར་བགྲོས་པའི་ཁུངས་དང་འབྲེལ་བར་གྲོག༷ས་པོ༷་ད༵ག་བཤད་པ་དེ༷་ད༷ག་ནི༵། ལྗོན༷་ཤིང༷་ད༷མ་པ༷་ཇི་ལྟར་བསྐྱེད་པའི༷་ཚུལ་གྱིས་རྒྱལ་བའི་དགོ༷ངས་པ༷་མ་ནོར་བ་ཉིད་ངེེ༷ས་པ༷ར་བགྲོས༷་ཏེ་བསྟན་པ༷འོ༵། །ལེའུའི་མཚན་ནི། སང༷ས་རྒྱས༷་ཀུན༷་གྱི༷་དགོ༷ངས་པ༷་འདུ༷ས་པའི༷་མདོ༷་ཆེན༷་པོ༷་ལས༵། དེ༷་ཁོ་ན་ཉིད༷་གས༷ང་བ༷་ད༷མ་པ༷་བྱང་ཆུབ་སེམས་ཀྱི་ལྗོན༷་ཤིང༷་བསྐྱེད༷་པའི༷་ལེ༷འུ༷་སྟེ༷་ལྔ༷་བཅུ༷་རྩ་བརྒྱད༷་པ༷་ཉིད་རྣམ་པར་འགྲེལ་ཏེ་བཤད་པའོ༵།། །།བཞི་པ་དམ་པར་འཇུག་པར་བྱ་བ་ལ་གསུམ་སྟེ། མདོར་བསྟན་པ། རྒྱས་པར་བཤད་པ། ཞབས་བསྡུ་བའོ། །དང་པོ་ནི། དེ་ནས་ཡང་། ཞེས་པ་ནས། ལམ་དམ་པ་ལ་བྱའོ། །ཞེས་པའི་བར་གྱིས་བསྟན་ཏེ། ལེའུ་འདིས་དྲང་དོན་དང་ངེས་དོན་གཉིས་ཀ་སྟོན་ནོ། །ལྗོན་ཤིང་བསྐྱེད་པ་བསྟན་མ་ཐག་པ་དེ༷་ན༷ས་ཡང༷་ལང༷་ཀའི༷་བད༷ག་པོ༷་ལ༷་སོ༷གས་པ༵་འཁོར་གྱི་བྱང༷་ཆུབ༷་སེ༷མས་དཔ༷འ་སེམ༷ས་དཔ༷འ་ཆེ༷ན་པོ༷་དེ༷་ད༷ག་གི༷ས། ལེའུ་ཞེ་ལྔ་པའི་རྣམ་གྲངས་བཅུའི་བཞི་པའི་དྲི༷་བ༷་ཡོ༷ངས་སུ༷་དྲིས༷་པ༵། ཀྱེ༷་གས༷ང་བ༷་པ༷འི་བད༷ག་པོ༵། ཉིད་ཀྱིས་ད༷མ་པ༷་རྣམ༷ས་ཀྱི༷་རྗེ༷ས་སུ་འཇུ༷ག་པར༷་བྱ༷འོ༵། །ཞེ༷ས་ད༷མ་བཅ༷འ་བ༷ར་དགོ༷ངས་པ༷་དེ༵་ལ། ད༷མ་པ༷་རྣམ༷ས་ཀྱི༷་རྗེ༷ས་སུ༷་ཇི༷་ལྟ༷ར་འཇུ༷ག་པ༷ར་བགྱི༵། དེ༷་ཉིད་ཚུལ་ཇི༷་ལྟར༷་ཡོང༷ས་སུ་ཤེས༷་པ༷ར་བགྱི༵། ཞེས་དེ༷་སྐད༷་ཅེས༷་འཇུག་པའི་ཐབས་དང་ཤེས་པར་བྱ་བའི་ཐབས་གཉིས་ཡོང༷ས་སུ༷་དྲིས༷་པ༷་ལས༵། འཆད་པའི་སྐྱེས་བུ་གསང༷་བ༷་པ༷འི་བད༷ག་པོས་ལན་སྨྲས༷་ཏེ་གསུངས་པ༵། ཀྱེ༷་གྲོག༷ས་པོ༷་དག༵ །དྲིས་པ་དེ༷་ནི༷་འདི༷་ལྟར༵། རྒྱལ་བ་རྫོགས་པའི་སངས་རྒྱས་ད༷མ་པ༷་རྣམ༷ས་ཀྱི༷་རྗེས༷་སམ་ཤུལ་ནི༵། གང༷་ངེ༷ས་པར༷་སྔར་སངས་རྒྱས་པར་གཤེག༷ས་པ༷འི་ལ༷མ་ད༷མ་པ༷་གསང་སྔགས་ཐེག་པ་ཆེན་པོའི་སྙིང་པོ་ཆོས་ཀྱི་དབྱིངས་ཡང་དག་པར་རྟོགས་པ་ལ༷་བྱ༷འོ༵། །གཉིས་པ་ལ་གཉིས་ཏེ། ལོག་པར་ལྟ་བ་ལམ་དུ་གཞུག་ལུགས་ལྡེམ་དགོངས་ཀྱིས་བསྟན་པ། ངེས་པའི་ལམ་དུ་འཇུག་ལུགས་མ་འདྲེས་ཡོངས་རྫོགས་སེམས་ཀྱི་གསང་ལམ་དུ་བསྟན་པའོ། །དང་པོ་ལ་བཞི་སྟེ། ལྡེམ་དགོངས་ཀྱིས་བསྟན་པ་དངོས་བཤད་པ། དེ་ལ་ཐེ་ཚོམ་ཟ་བ་དྲིས་ཚུལ་བསྟན་པ། ལན་དུ་དྲང་དོན་གྱིས་ཁྲིད་པའི་ཐབས་ཚུལ་གསུངས་པ། ཆོས་ཉིད་དུ་ཤེས་ན་ལོག་པ་ཉིད་ངེས་པའི་ལམ་དུ་བསྟན་པའོ། །དང་པོ་ནི། གྲོགས་པོ་དག །ཅེས་པ་ནས། དམ་པར་གསུངས་པ་ལས། ཞེས་པའི་བར་གྱིས་བསྟན་ཏེ། གྲོ༷གས་པོ༷་ད༵ག །ཅེས་བོས་ནས། ལམ༷་ད༷མ་པ༷་ག༷ང་ཞེ༷་ན༵། ད